Konsagrat artal ġdid fil-knisja parrokkjali ta' Birżebbuġa
Imtella' Awwissu 2, 2020 - Aġġornata 2 Ta' Awwissu, 2020 5:25pm Rapport: Nigel Mifsud Ritratti: Kurja Inawgurat xogħol ġdid fl-irħam fuq il-presbiterju tal-knisja parrokkjali ta' Birżebbuġa, fosthom artal mejda li ġiet konsagrata mill-Arċisqof Charles Scicluna li qal li dan ir-rit mhux talba għal din il-parroċċa biss imma għall-pajjiż kollu biex nirritornaw lejn il-mejda fejn il-Mulej ibiddel il-frott tal-art u x-xogħol tal-bniedem fil-ġisem u d-demm ta' ibnu. L-Arċisqof Scicluna sellem b'mod speċjali lil nies vulnerabbli li issa ilhom xhur imċaħħda mill-Ewkaristija jew mill-fatt li jistgħu jieħdu sehem fil-quddiesa, sakemm mhux bil-mezzi tal-media. Għall-marmista Ronnie Pisani, il-pandemija COVID-19 fissret li ssakkar fil-ħanut tax-xogħol biex beda u lesta proġett li biddel il-presbiterju tal-parroċċa ta' San Pietru fil-Ktajjen f'Birżebbuga. Fuq disinn tal-Perit Michael Sciberras, hu naqqax fl-irħam artal mejda, l-ambone minn fejn tixxandar il-kelma ta' Alla, u s-sedja fejn ipoġġi ċ-ċelebrant. "Tip ta' materjal – bianco di carrara u bianco di arrabescato. Sar fuq stil neo klassiku li jaqbel ħafna mal-istil tal-knisja," qal il-marmista Ronnie Pisani. Is-Sur Pisani qal li x-xogħol kollu sar bl-idejn, b'xebħ qawwi mal-artal maġġur li sar madwar 50 sena ilu. L-artal waħdu jiżen maż-żewġ tunnellati. Iben il-marmista, Aaron, li jgħin lill-missieru fix-xogħol tal-irħam, qal li dan il-proġett ippreżenta sfidi partikolari, mhux biss għax qajla seta joqgħod ħdejn missieru! "Ma stajtx insib għodda, ma stajtx insib ħwienet miftuħin," qal iben il-marmista Aaron Pisani. Il-Kappillan Dun Anton Galea Scannura qal li dan il-proġett kienu ilu fil-ħsieb tal-parroċċa li jsir. "Dan l-artal jgħinna niċċelebraw l-Ewkaristija b'mod iżjed dinjituż, aħjar u isbaħ," qal il-kappillan Dun Anton Galea Scannura. L-artal il-ġdid ġie konsagrat mill-Arċisqof Charles Scicluna lejlet il-festa ta' San Pietru fil-ktajjen. Skont ir-rit, l-artal ġie midluk biż-żejt u fih tqiegħdu relikwi ta' San Ġorġ Preca u l-Beati Nazju Falzon u Maria Adeodata Pisani.